Сирио (езеро)

Езерото Сирио (на италиански: Lago Sirio, Лаго Сирио) е ледниково езеро в Метрополен град Торино, регион Пиемонт, Северна Италия. Разположено е на границата между общините Ивреа и Киаверано, на около 55 km от Торино. То е най‑голямото от групата на Петте езера на Ивреа (Сирио, Лаго Неро, Пистоно, Сан Микеле и Кампаня). Общи характеристики Езерото Сирио, известно в миналото като езеро Сан Джузепе заради едноименния манастир в околността, е най‑голямото от Петте езера на Ивреа, в които влизат и Лаго Неро, Пистоно, Сан Микеле и Кампаня. С площ около 0,3 km², брегова линия 3,33 km и максимална дълбочина приблизително 43 m, то е единственото от петте ледникови езера, което се захранва от извор. Достъпът до езерото е възможен от два входа – на югозапад и на изток. По източно‑югозападния бряг има пейки и зони за пикник, откъдето се открива гледка към средновековния замък на Монталто Дора. Противоположният бряг е недостъпен поради стръмния терен и наличието на частни къщи. Южният бряг е зает от историческия гребен клуб „Сирио“, основан през 1887 г. Около Сирио се срещат типични за влажните зони видове като дървесни жаби, жаби, диви патици и зеленоножки. Поради природозащитната си стойност езерото, заедно с останалите езера на Ивреа (с изключение на Сан Микеле), е определено като територия от значение за Общността (код IT1110021) по Директива „Хабитат“. Предвижда се Сирио, заедно с останалите четири езера на Ивреа, да бъде включено в бъдещия Природен парк на Петте езера на Ивреа (Parco naturale dei Cinque Laghi di Ivrea), който ще бъде управляван от Метрополен град Торино. Геология Сирио е сгушено в скалист хълмист район, в северната част на Мореновия амфитеатър на Ивреа, оформен през Плейстоцена от ледника Балтеа. Дълбочината му – почти колкото тази на голямото езеро Вивероне – се дължи на две ключови причини: силната ерозивна способност на ледника, издълбал дълбока котловина в основната скала; бавния процес на утаяване, който забавя запълването на езерото с седименти и отлага превръщането му в блато. Южният бряг е оформен от крайбрежна пътека с панорамни гледки. На противоположния бряг се издигат закръглени скалисти хълмчета от твърд диорит, с ръждив до черен цвят – същият тип скала, който изгражда и Монте Неро. Зад тях се вижда най-високият от хълмовете – Пунта Монтезина (527 m), чийто горист връх е съставен от ледникови депозити, формиращи морена – рядко за района явление. По-наляво, на върха на релеф от светли скали, известни като „доломитите на Канавезе“, се издига замъкът на Монталто Дора. Отдясно се вижда замъкът на Сан Джорджо, разположен на върха на Монте Албагуа, съставен от тъмни скали – базални гранулити на дълбоката континентална кора, принадлежащи на зоната „Ивреа-Вербано“. На фона се издига внушителният моренов релеф „Ла Сера ди Ивреа“, а пред него – по-ниският релеф на Малката Сера, върху който е разположено село Андрате. Спорт и туризъм Езерото е популярна туристическа дестинация, заобиколена от асфалтиран път, който позволява лесни разходки ии обиколки около водоема. Пръстеновиднтата пътека около Сирио се свързва с тази на езерото Пистоно, което дава възможност за преходи до Монталто Дора. Маршрутът „Пръстен на езерото Сирио и на балериновите земи“ преминава през селски пътища, ливади и гористи участъци, сред разнообразна флора и фауна. В района има зеленчукови и овощни градини, както и открити пространства, подходящи за слънчеви бани. На брега на езерото има безплатен плаж, а по южния и източния бряг са разположени пейки и зони за пикник. Районът е подходящ за семейни разходки, почивка и наблюдение на природата. В Сирио могат да се практикуват разнообразни спортни дейности: кану, гребане, водно колело, плуване и т.н. Използването на моторни лодки е забранено. В зоната „Марина ди Ивреа“ са разположени хотел, ресторанти, селски къщи, тенис кортове, игрище за минифутбол, къмпинг, паркинги и др. В езерото е разрешен спортният риболов за притежатели на членска карта F.I.P.S.A.S. По бреговете на Сирио се провеждат и редица спортни събития: Класическата за Пиемонт „Бегачна обиколка на Петте езера“ (Corsa ai cinque laghi) през септември, аматьорско състезание в района на Петте езера на Ивреа по 25 km асфалтирани и неасфалтиран пътища, гори и порфир. Състезание по бързо ходене „Ивреа – Момбароне“ (Gara podistica Ivrea – Mombarone) с начало пл. „Отинети“ в Ивреа и с край – езерото Сирио, по обозначен маршрут Триатлон Триолейк (Tri@lake): в края на септември в района на Петте езера на Ивреа (Сирио, Пистоно и Черното езеро), подходящо за професионалисти и аматьори в три спорта: плуване, бягане и планинско колоездене „Междуезерата“ (Trailaghi) – четири на брой състезания с участие по двойки и една несъстезателна разходка, с начало и край – село Киаверано, през пролетта Зимно тестване (Cimento invernale) – зимен пробен плувен тест в първия ден на годината, организиран от Шале Моя (Chalet Moia) Пробег в памет на сем. Моя (Memorial congiugi Moia) – пробег на сухо с дължина 3600 m. Любопитно През февруари 2020 г. Държавната адвокатура се произнася по дългогодишния спор за собствеността върху езерото Сирио. Според становището ѝ езерото е държавна собственост, а разпоредбата от 1868 г. не може да бъде тълкувана в полза на частни лица. Управлението му се възлага съвместно на общините Ивреа и Киаверано, както и на регион Пиемонт. В продължение на около 15 години символ на езерото е бил самотният лебед Балдасар. На 14 май 2015 г. той е убит от мъж, плуващ в езерото, който твърди, че е бил нападнат от птицата. Случаят предизвиква широко обществено и медийно възмущение, стига до съдебно производство и остава една от най‑коментираните местни новини, свързани със Сирио. Галерия Източници ((it)) Информация на уебстраница Guida Torino ((it)) Информация на уеб страница Mole24.it ((it)) Информация в статия на Canavese Lab Архив на оригинала от 2020-09-29 в Wayback Machine. ((it)) Информация на уеб страница на община Киаверано ((it)) Информация на уеб страница на Turismo Italia ((it)) Информация за маршрута „Пръстенът на езерото Сирио и на балериновите земи“ Бележки